Taraba, Tomáš, podpredseda vlády SR a minister životného prostredia SR (2024-09-17):
Dobre. Ďakujem pekne. Som rád, že Jožko Pročko teda už skonštatoval, že tento nimi presadený zákon v Bruseli zvýši poplatky ľuďom a povedal všetkým občanom, že to je nič, to je tak máličko. Viete, koľko to je? Desať centov na liter, iba pokiaľ pôjde o dopravu. Desať centov na liter. Budú to platiť všetci dopravcovia, každý to nájde vo svojich peňaženkách. Nič. To je pre nich nič, hej? A takto môžeme ísť po kúrení a tak ďalej. Tento zákon, ešte raz chcem povedať, nám nenanútil Brusel, tento zákon nám sem došiel vďaka tomu, že ich Budaj zaňho hlasoval v Bruseli. Brusel nám nič nenanucuje. To nám nanucujú politici, ktorí sa rozhodli, že idú znížiť životný štandard ľuďom. A počuli sme, veď to je úplne v poriadku, ja som rád, že ste to takto zadefinovali, že vám je úplne jedno, ľuďom ste oznámili, že proste nech si zvykajú, že vy ste to tak presadili. Som rád, že počas desiatich mesiacov naša vláda našla riešenie také, že netransponujeme časti, ktoré ľudí budú stáť peniaze, a transponujeme veci, ktoré umožnia všetkým subjektom do systému nahlásiť. Bodka. Česká republika to vôbec nejde presadiť a budeme s nimi komunikovať, aj s Maďarskom, aj so všetkými. Verím, že v Európskej únie v dohľadnej dobe sa aj zmení, v národných štátoch, po rôznych voľbách, ktoré ešte pred nami sú, politická klíma tak, že veľa vecí, ktoré ministri ako tí vaši popresadzovali, tak budú prehodnotené. Pokiaľ ide o tú druhú časť, pani Stohlová, som, až nerozumiem, že tomu tak nerozumiete, tak poviem vám k tomu envirofondu. Všetky tie peniaze z emisných povoleniek by mali ísť do envirofondu. V stopercentnej výške. A práve tá diskusia o tom, že na Slovensku do envirofondu nechodia tie peniaze, o tom bola tá debata aj na vláde. Viete prečo? Pretože dve miliardy eur, ktoré vyzbierali firmy za to, že si kupujú tie emisné povolenky, tak tie peniaze mali ísť do, povedzme, kanalizácií, ale nešli, pretože ich nikto nepriviedol na envirofond, pretože zostali zablokované na ministerstve financií, pretože aj vaša vláda Ódorova aj vlády predtým si vylepšovali bilančnú súvahu rozpočtu, navyšovali aktíva a preto peniaze, ktoré mali byť určené na ochranu životného prostredia, tam nešli. Ja, pani Stohlová, žasnem, že vy sa tu postavíte ako najväčšia ochrankyňa životného prostredia a vy mňa idete kritizovať, že ja chcem viac peňazí na ochranu životného prostredia v envirofonde a najmä, aby tam išli peniaze, ktoré tie firmy naozaj musia platiť za tie emisné povolenky. Takže, ja neviem, si to choďte naštudovať, teda keď chcete k tomuto viesť debatu, ale problém je, že áno, niektoré aj firmy na Slovensku majú právo dostať viac peňazí naspäť na to, aby napríklad mali konkurencieschopnú a energie viac šetriacu produkciu. Lenže, a teraz vám poviem ďalšie číslo, to si môžete preveriť, ja som vrátil slovenskému priemyslu okolo 24 mil. euro, za vás sa platilo 4 mil. euro naspäť. Slovenskému priemyslu. Takže nezáležalo vám na životnom prostredí, nezáležalo vám na tých firmách, či prežijú, a najnovšie zisťujeme, že vám vlastne ani nezáleží na tých peňaženkách ľudí. Tak ja neviem, na kom vám potom záleží. Takže tá debata o tom environmentálnom fonde je dosť podstatná, pretože áno, keď teraz by malo ministerstvo poslať 2 mld., ktoré formálne sú na účte envirofondu, len ich nevie envirofond používať, tak by to spôsobilo rozvrat verejnej financií. A preto to, čo sme našli, ten kľúč, a o tom bola tá debata, že nieže Taraba má určovať, kam to pôjde, to ste tiež si poplietli. Ja navrhujem, a to aj prešlo, jak sme sa napríklad teraz rozhodli, že ideme odkanalizovať Oravu. Ja som hrdý na to, že sa nám podarilo nájsť peniaze na odkanalizovanie celej Oravy, ktoré pôjdu z envirofondu, 75 mil. euro, a toto sú veci, o ktorých je úplne jedno, či tieto účely rozhodne na môj návrh vláda, pretože to, že napríklad sa ide odkanalizovať geologicky, geograficky celok Orava, v budúcnosti pôjdeme odkanalizovať geografické celky, ja neviem, Rajecké Teplice, kde majú, kde majú splašky a popritom je tam najčistejšia pitná voda. A doteraz to neni odkanalizované. Ten rozdielny prístup je v tom, že kým doteraz tu sa odkanalizovala jedna obec, tam druhá, navzájom neboli prepojené, sú najnákladnejšie riešenia, pretože častokrát ani tie ČOV-ky na to neboli vyrátané a podobne. A to, čo tento ucelený geografický priestor má najväčšiu logiku na odkanalizovanie. Takže to, o čom sa bavíme, mne je úplne jedno, či ja ako minister rozhodnem, že, ja neviem, 40 % pôjde na vodu a kanál, 20 % pôjde, ja neviem, na zalesňovanie a podobne, alebo to rozhodne na môj návrh vláda. Ale to, že vy ste sa snažili dať ako keby tuto nejakú vsuvku, že ja bez komisie a neviem bez čoho ja budem rozhodovať, kto to dostane, no tak to tak nie je. Takže o týchto prioritách bude rozhodovať vláda a som rád, áno, desať mesiacov sme riešili to, aby Slovensko splnilo požiadavky, že ak raz niekto si musí kupovať tieto emisné povolenky v tom starom systéme, aby tie peniaze začali ísť do envirofondu. Takže keby ste tak mali rada životné prostredie, tak práve túto časť by ste oslavovali a povedali by ste, že konečne sme urobili to, čo váš Ódor nedokázal urobiť. A, pán Štefunko, prečo ste to vy netransponovali, tú smernicu? Ja neviem. Však vy ste boli pri moci s Ódorom, mohli ste to tu dať. Mohli ste, len viete prečo, viete, prečo ste to nedali? Lebo ste sa báli ľudí, tak jak Fiala sa bojí ľudí. Fiala to dal velice a keď zistili ten odpor českej verejnosti, tak to rýchlo stiahli. Toho ste sa báli. Aj ten Budaj bol za pekného, tam za to hlasoval, ale báli ste sa to sem doniesť do parlamentu. To je ten rozdiel. Takže kto za to tu bude hlasovať, hlasuje za niečo, čo na ľudí dopad mať nebude. Na druhej strane všetky firmy sa toho systému môžu zúčastniť. Bude hlasovať za to, že do envirofondu konečne začnú chodiť peniaze, lebo tam mali chodiť podľa nákupu tých emisných povoleniek, že nebudú končiť, len tak niekde zaparkované na ministerstve financií a tí si s tým budú robiť, vylepšovať svoje, svoje deficity. Takže kto má rád prírodu, životné prostredie, za toto hlasovať bude. Ďakujem.